มหาดไทยตั้งเป้าแก้หนี้นอกระบบไม่น้อยกว่า 25% ต่อเดือน
รมช.มหาดไทย มอบนโยบายท้องถิ่นไปเจรจาไกล่เกลี่ยหนี้นอกระบบ ตั้งเป้าแก้หนี้ไม่น้อยกว่า 25% ต่อเดือน
18 ม.ค. 2553

รมช.มหาดไทย มอบนโยบายท้องถิ่นไปเจรจาไกล่เกลี่ยหนี้นอกระบบ ตั้งเป้าแก้หนี้ไม่น้อยกว่า 25% ต่อเดือน
นายบุญจง วงศ์ไตรรัตน์ รมช.มหาดไทย กล่าวระหว่างเป็นประธานมอบนโยบายคณะกรรมการแก้ไขปัญหาหนี้นอกระบบ ว่า กระทรวงเข้าไปเกี่ยวข้องกับหนี้นอกระบบในส่วนที่ให้นายอำเภอเป็นผู้อำนวยการศูนย์ในการเจรจาไกล่เกลี่ยหนี้ในทุกอำเภอ ซึ่งปัญหาเกิดจากลูกหนี้บางรายไม่สามารถใช้หนี้ได้ เพราะมีการคิดดอกเบี้ยกู้ยืมที่สูงมาก หากมีกระบวนการเจรจาไกล่เกลี่ย โดยศึกษาจากกระบวนการการกู้ยืม ก็จะช่วยหาแนวทางแก้ไขปัญหาได้อย่างยั่งยืน ที่สำคัญจะต้องสร้างเสริมอาชีพให้คนกลุ่มนี้เพื่อให้ปลดหนี้ได้ จึงขอให้คณะกรรมการสอบถามความต้องการของลูกหนี้ ในการอบรมอาชีพ เพื่อเสริมรายได้ เพื่อประสานหน่วยงานพัฒนาฝีมือแรงงานในจังหวัดต่อไป
ทั้งนี้ ผลการลงทะเบียนหนี้นอกระบบทั่วประเทศ ระหว่างวันที่ 1-30 ธ.ค.2552 มีจำนวนทั้งสิ้น 990,588 ราย จำนวนมูลหนี้ 104,974,132,841.70 บาท โดยจังหวัดที่มีผู้มาขึ้นทะเบียนมากที่สุด 5 ลำดับแรกคือ กรุงเทพฯ สุรินทร์ นครราชสีมา ศรีสะเกษ และอุบลราชธานี ขณะที่จังหวัดที่มีผู้มาขึ้นทะเบียนน้อยที่สุด 5 ลำดับแรกคือ สมุทรสงคราม ระนอง ตราด แม่ฮ่องสอน และสิงห์บุรี
นอกจากนี้ที่ประชุมยังได้กำหนดแผนปฏิบัติการแก้ไขปัญหาหนี้นอกระบบในส่วนของกระทรวงมหาดไทย คือ 1.รับข้อมูลลูกหนี้นอกระบบที่ไม่สามารถเข้าสู่ระบบได้จากกระทรวงการคลัง วันที่ 1 ก.พ.นี้  2.จังหวัดและอำเภอ ประสานตรวจสอบรายละเอียดลูกหนี้นอกระบบ และนัดหมายลูกหนี้ เจ้าหนี้ เข้าสู่กระบวนการเจรจา วันที่ 1-15 ก.พ. นี้ 3.ระหว่างวันที่ 16 ก.พ.-16 มิ.ย.2553 ดำเนินการเจรจาหนี้นอกระบบให้ครบทุกราย โดยมีผลการปฏิบัติเดือนละไม่น้อยกว่าร้อยละ 25 ของจำนวนลูกหนี้ที่ได้ลงทะเบียน และ 4.ลงพื้นที่สำรวจตรวจสอบ